กองทัพบก ส่งชุดปฏิบัติการพ่นฆ่าเชื้อโรคโควิด รับเปิดเทอมทั่วประเทศวันนี้ พร้อมดำรงการช่วยเหลือประชาชนจากภัยพิบัติอย่างต่อเนื่อง
พันโทหญิง นุชระวี แจ่มจำรัส ผู้ช่วยโฆษกกองทัพบก เปิดเผยว่า จากนโยบาย พลเอก ณรงค์พันธ์ จิตต์แก้วแท้ ผู้บัญชาการทหารบก ได้กำชับให้หน่วยทหารนำกำลังพล ยุทธโธปกรณ์เข้าช่วยเหลือประชาชนและสนับสนุนทุกภาคส่วน เพื่อแก้ไขสถานการณ์การแพร่ระบาดของโควิด -19 อย่างต่อเนื่อง โดยเฉพาะการฉีดพ่นน้ำยาฆ่าเชื้อโรคและปรับสภาพแวดล้อมของโรงเรียนให้สะอาดเตรียมรับการเปิดเรียนในวันนี้ ( 14 มิ.ย. 64 ) ที่ผ่านมากองทัพบกได้จัดชุดปฏิบัติการล้างสิ่งปนเปื้อนขจัดเชื้อไวรัสโควิด-19 พร้อมกำลังพลจิตอาสาลงพื้นที่ชุมชน วัด และสถานศึกษา เข้าทำความสะอาดฉีดพ่นน้ำยาฆ่าเชื้อโรค เพื่อเตรียมอาคารสถานที่ภายในโรงเรียนให้สะอาด ถูกสุขอนามัย ตลอดจนร่วมบูรณาการกับทางโรงเรียน, ชุมชน, สำนักงานเขต, เทศบาล และ อบต. ดำเนินกิจกรรม Big cleaning ทำความสะอาด พร้อมปรับภูมิทัศน์ของโรงเรียนควบคู่กันไปด้วย ได้เริ่มดำเนินการตั้งแต่เดือนมกราคม 2564 จนถึงปัจจุบัน ใน 428 พื้นที่ และ 240 โรงเรียนทั่วประเทศ และจะคงสนับสนุนการล้างสิ่งปนเปื้อนและฆ่าเชื้อโรคตามแหล่งชุมชน สถานศึกษาทั่วประเทศต่อไปหากมีการร้องขอ โดยกำหนดแผนงานตามห้วงระยะเวลาร่วมกับทางโรงเรียน เพื่อคงมาตรการป้องกันไว้อย่างต่อเนื่องจนกว่าสถานการณ์การแพร่ระบาดจะคลี่คลายขณะเดียวกัน หน่วยทหารทั่วประเทศได้เฝ้าระวัง ติดตาม สถานการณ์ภัยพิบัติที่อาจเกิดขึ้น ในช่วงเวลานี้ โดยเตรียมพร้อมด้านกำลังพลและยุทโธปกรณ์สำหรับการเข้าช่วยเหลือประชาชนให้เป็นไปอย่างอย่างรวดเร็ว ทันท่วงที เพื่อรับมือกับฤดูฝนที่อาจก่อให้เกิดน้ำท่วมฉับพลันและน้ำท่วมขัง ศูนย์บรรเทาสาธารณภัยกองทัพภาคที่ 1-4 ได้บูรณาการร่วมกับส่วนราชการ ผู้นำท้องถิ่นและประชาชนในพื้นที่ ดำเนินการตาม 10 มาตรการรับมือฤดูฝนปี 2564 ของรัฐบาล ในการเปิดเส้นทางระบายน้ำเพื่อป้องกันการเกิดอุทกภัย พร้อมเตรียมจัดหาแหล่งกักเก็บน้ำรองรับปริมาณน้ำฝน สำหรับให้ประชาชนได้สำรองไว้ใช้ในอนาคตหากฝนทิ้งช่วง